b'\n_START_ARTICLE_\nGibraltar\n_START_SECTION_\nDemografia\n_START_PARAGRAPH_\nCom \xc3\xa9s propi en un port mediterrani de m\xc3\xa0xima import\xc3\xa0ncia, la poblaci\xc3\xb3 actual de Gibraltar t\xc3\xa9 un origen divers: principalment brit\xc3\xa0nic i espanyol, amb minories d\'origen itali\xc3\xa0, portugu\xc3\xa8s, catal\xc3\xa0, menorqu\xc3\xad i malt\xc3\xa8s; i \xc3\xa0rabs i jueus sefardites retornats a la pen\xc3\xadnsula des del Marroc i altres pa\xc3\xafsos del sud del Mediterrani._NEWLINE_Els ciutadans de Gibraltar reben el nom de "llanitos", possiblement del nom itali\xc3\xa0 Gianni (\'Joan\'). La variant del dialecte andal\xc3\xbas que es parla en la col\xc3\xb2nia \xc3\xa9s conegut com a llanito. La llengua oficial \xc3\xa9s l\'angl\xc3\xa8s, encara que molts parlen tamb\xc3\xa9 l\'espanyol i un dialecte castell\xc3\xa0 propi (llanito) amb influ\xc3\xa8ncia genovesa (ligur), napolitana, i catalana._NEWLINE_Les religions m\xc3\xa9s professades s\xc3\xb3n el catolicisme (76%) el protestantisme (6%), l\'anglicanisme, l\'islam (6,9%), el judaisme (2,3%), cap o altra 7% (1991)._NEWLINE_Gibraltar \xc3\xa9s un dels territoris m\xc3\xa9s densament poblats del m\xc3\xb3n, amb aproximadament 4.245 persones per km\xc2\xb2. La demanda d\'espai s\'ha solucionat amb l\'ocupaci\xc3\xb3 de terres al mar, que actualment suposa un ter\xc3\xa7 de la superf\xc3\xadcie total de la ciutat.\n_START_SECTION_\nCentre financer\n_START_PARAGRAPH_\nVa ser sobretot despr\xc3\xa9s de l\'elecci\xc3\xb3 de Joe Bossano el 1988, quan Gibraltar, emparada en la seva condici\xc3\xb3 de territori de la Comunitat Europea, al tant que eximeix de l\'IVA i al marge de la uni\xc3\xb3 duanera, va desenvolupar una legislaci\xc3\xb3 fiscal que la va convertir en un actiu centre financer off-shore, considerat un parad\xc3\xads fiscal a causa de les seves avantatjoses condicions fiscals. Es van definir aix\xc3\xad dos tipus d\'empreses: les exemptes (exempt companies) i les qualificades (qualifying companies), que, residents a Gibraltar, no tenen activitat econ\xc3\xb2mica ni comercial al territori. Aquestes companyies paguen un impost anual no superior a 300 lliures esterlines i paguen un impost sobre beneficis testimonial (2% en el cas de les companyies qualificades; gens si es tracta d\'exemptes). Addicionalment, no existeix cap mena de control de canvis per a les persones f\xc3\xadsiques o jur\xc3\xaddiques residents a Gibraltar. Al setembre de 2004, Gibraltar tenia 28.000 companyies en el seu registre (pr\xc3\xa0cticament una societat registrada per habitant), de les quals 8.500 eren impositivament lliures. Gibraltar ha desenvolupat uns estrictes codis bancaris i financers._NEWLINE_El r\xc3\xa8gim fiscal gibraltareny va portar al fet que l\'OCDE inclogu\xc3\xa9s al territori en la llista de paradisos fiscals el juny de 2000. El govern gibraltareny es va comprometre el 2002 a millorar la transpar\xc3\xa8ncia dels seus sistemes reguladors i fiscals i establir un intercanvi efectiu d\'informaci\xc3\xb3 en mat\xc3\xa8ria fiscal amb altres membres de l\'OCDE, de manera que no va ser inclosa en la llista de paradisos fiscals no cooperadors. Les autoritats gibraltarenyes sostenen que, malgrat l\'avantatj\xc3\xb3s r\xc3\xa8gim fiscal del que gaudeixen les societats exemptes, el rigor dels controls aplicats impedeix la utilitzaci\xc3\xb3 de la pla\xc3\xa7a com a centre de blanqueig de diners, la qual cosa ha estat recolzat per informes d\'organismes com l\'FMI._NEWLINE_El 18 de febrer de 2005, el govern brit\xc3\xa0nic va acceptar la recomanaci\xc3\xb3 de la Comissaria de la Compet\xc3\xa8ncia d\'abolir per a la fi de 2010 el r\xc3\xa8gim fiscal exempt gibraltareny. Al desembre de 2008, el Tribunal de Primera Inst\xc3\xa0ncia de la Uni\xc3\xb3 Europea va anul\xc2\xb7lar la decisi\xc3\xb3 de la Comissi\xc3\xb3 Europea de considerar l\'impost de societats de Gibraltar, reformat el 2002 i inferior al del Regne Unit, com a ajuda d\'Estat o compet\xc3\xa8ncia deslleial, i va recon\xc3\xa8ixer el dret de Gibraltar a tenir un r\xc3\xa8gim fiscal propi.\n_START_SECTION_\nPrincipi d\'acord sobre el Brexit respecte Gibraltar\n_START_PARAGRAPH_\nEl dimecres 14 de novembre, el Regne Unit i la UE van arribar a un principi d\'acord sobre el Brexit, romanent la totalitat del Regne Unit dins de la Uni\xc3\xb3 Duanera de la Uni\xc3\xb3 Europea durant els dos anys de transici\xc3\xb3 posteriors a la data del Brexit, previst per al 29 de mar\xc3\xa7  amb disposicions reguladores espec\xc3\xadfiques per a Irlanda del Irlanda del Nord i Gibraltar que tindrien dos anys per pactar acords duaners i fiscals amb la UE. Theresa May va quedar a expenses de que el Parlament de Westminster aprov\xc3\xa9s  el preacord.\n_START_SECTION_\nEsport\n_START_PARAGRAPH_\nDe la mateixa manera que succeeix amb la resta de territoris que conformen el Regne Unit, Gibraltar disposa de les seves pr\xc3\xb2pies competicions esportives i de les seves pr\xc3\xb2pies seleccions nacionals, alguna de les quals competeix oficialment a nivell internacional._NEWLINE_En tractar-se d\'un territori brit\xc3\xa0nic, l\'esport m\xc3\xa9s destacat \xc3\xa9s el futbol, que ja es comen\xc3\xa7\xc3\xa0 a practicar a l\'enclavament a final del segle XIX. Disposa de la seva pr\xc3\xb2pia competici\xc3\xb3 amb tres divisions, aix\xc3\xad com la seva selecci\xc3\xb3 de futbol. L\'1 d\'octubre del 2012, el comit\xc3\xa8 executiu de la UEFA, reunit a Sant Petersburg, va acceptar Gibraltar com a membre provisional, i el 24 de maig del 2013 com a membre de ple dret.\n_START_SECTION_\nTransport\n_START_PARAGRAPH_\nVaixells de passatgers i c\xc3\xa0rrega fondegen en el port de Gibraltar. Aix\xc3\xad mateix, un ferri uneix di\xc3\xa0riament Gibraltar amb T\xc3\xa0nger, al Marroc. Gibraltar disposa tamb\xc3\xa9 d\'un aeroport internacional constru\xc3\xaft al territori disputat de l\'istme, que uneix Gibraltar amb Londres, Manchester, Madrid i Barcelona._NEWLINE_Un telef\xc3\xa8ric ascendeix al cingle central del cim del Penyal. El viatge silenci\xc3\xb3s al cim d\'aquest (a una altura de 426 m) ofereix una vista de la costa africana, on les aig\xc3\xbces de l\'Atl\xc3\xa0ntic entren en el Mediterrani, i la costa d\'Espanya._NEWLINE_Posseeix una xarxa de carreteres de molts quil\xc3\xb2metres excavades en la roca del penyal, aix\xc3\xad com diversos t\xc3\xbanels, la majoria dels quals estan tancats al p\xc3\xbablic. A Gibraltar, al contrari que en la majoria dels territoris brit\xc3\xa0nics, \xc3\xa9s obligatori circular per la dreta, ja que comparteix frontera amb Espanya.\n_START_SECTION_\nTelecomunicacions\n_START_PARAGRAPH_\nGibraltar t\xc3\xa9 una transfer\xc3\xa8ncia telef\xc3\xb2nica digital amb el suport d\'una fibra \xc3\xb2ptica i una infraestructura de coure, l\'operador de telefonia Gibtelecom tamb\xc3\xa9 opera una xarxa GSM. La connectivitat a Internet est\xc3\xa0 disponible a trav\xc3\xa9s de la xarxa fixa. L\'operador local de CTS \xc3\xa9s el desplegament de WiMAX._NEWLINE_La l\xc3\xadnia directa internacional (IDD) \xc3\xa9s prove\xc3\xafda, i a Gibraltar la Uni\xc3\xb3 Internacional de Telecomunicacions li va assignar el codi d\'acc\xc3\xa9s +350. A\xc3\xa7\xc3\xb2 ha estat universalment v\xc3\xa0lid des del 10 de febrer de 2007, quan la disputa de telecomunicacions amb l\'estat espanyol es va resoldre.\n_START_SECTION_\nClima\n_START_PARAGRAPH_\nEl clima a Gibraltar \xc3\xa9s subtropical-mediterrani; la Classificaci\xc3\xb3 clim\xc3\xa0tica de K\xc3\xb6ppen el classifica com Csa. Els estius a Gibraltar s\xc3\xb3n calents, humits i gaireb\xc3\xa9 sense pluges. Els hiverns s\xc3\xb3n suaus i habitualment amb pluges. Les estacions de primavera i tardor solen ser moderadament plujoses. La seva temperatura mitjana anual \xc3\xa9s de 21\xc2\xa0\xc2\xb0C durant el dia i 15\xc2\xa0\xc2\xb0C durant la nit. El mes m\xc3\xa9s fred \xc3\xa9s gener i el m\xc3\xa9s calor\xc3\xb3s \xc3\xa9s agost. Hi ha  dos vents predominants, el llevant de l\'est, procedent del desert del S\xc3\xa0hara d\'\xc3\x80frica, que porta aires m\xc3\xa9s humits i aig\xc3\xbces m\xc3\xa9s c\xc3\xa0lides; i el ponent de l\'oest, que porta aires frescos i aig\xc3\xbces fredes.\n_START_SECTION_\nFlora i fauna\n_START_PARAGRAPH_\nExisteixen m\xc3\xa9s de 500 esp\xc3\xa8cies de plantes amb flor a Gibraltar. Una d\'elles, coneguda com a Gibraltar candytuft (Iberis gibraltarica) \xc3\xa9s end\xc3\xa8mica del Penyal. Entre els arbres silvestres que creixen en tota la zona de l\'\xc3\xa0rea natural protegida del penyal es troben l\'olivera i el pi._NEWLINE_Pel que fa a la fauna, els mam\xc3\xadfers inclouen el conill, la guineu, el dof\xc3\xad i la mona de Gibraltar, possiblement introdu\xc3\xaft pels \xc3\xa0rabs des del nord d\'\xc3\x80frica. Es tracta de l\'\xc3\xbanic primat salvatge que existeix a Europa. Encara que s\xc3\xb3n lliures per despla\xc3\xa7ar-se per tot el territori, se solen aglomerar a la zona de l\'\xc3\xa0rea natural protegida del Penyal. Una superstici\xc3\xb3 sost\xc3\xa9 que si les mones abandonen el Penyal, el mateix faran els brit\xc3\xa0nics, aix\xc3\xad que s\xc3\xb3n cuidats pel govern local (una situaci\xc3\xb3 una mica an\xc3\xa0loga a la dels corbs de la Torre de Londres). Tamb\xc3\xa9 s\xc3\xb3n comunes les aus migrat\xc3\xb2ries, i Gibraltar \xc3\xa9s llar dels \xc3\xbanics exemplars de perdius de Barbaria (Alectoris barbara) d\'Europa.'